যতদিন লাভজনক থাকবে, ততদিন রুশ তেল কিনবে ONGC!

ওয়েব ডেস্ক : ভারতের উপর দু’দফায় ৫০ শতাংশ শুল্ক (Tariff) চাপিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। রাশিয়া (Russia) থেকে তেল কেনার ‘অপরাধে’ এই শুল্ক চাপানো হয়েছিল। তবে রাশিয়া থেকে তেল কেনা কমায়নি ভারত। ট্রাম্পের চোখরাঙানিতে ভারত যে ভয় পাচ্ছে না তা বুঝিয়ে দেওয়া হয়েছে নয়াদিল্লির তরফে। এবার রাষ্ট্রায়ত্ত সংস্থা অয়েল অ্যান্ড ন্যাচারাল গ্যাস কর্পোরেশন বা ওএনজিসি (ONGC)-র তরফে জানানো হল, রাশিয়া থেকে তেল কেনা যতদিন লাভজনক হবে, ততদিন মস্কো থেকে তেল আমদানি করা হবে।

শুক্রবার রাশিয়া থেকে তেল আমদানি নিয়ে ওএনজিসি (ONGC)-র চেয়ারম্যান অরুণ কুমার সিং বলেছেন, যতদিন রাশিয়া থেকে তেল কেনা সাশ্রয়ী হবে ভারতের জন্য, ততদিন আমরা প্রতিটি ফোটা তেল (রাশিয়ান তেল) কিনতে থাকব। তিনি আরও জানিয়েছেন, ভারত সরকারের তরফে রাশিয়া থেকে তেল কেনা নিয়ে কোনও সিদ্ধান্ত না নেওয়া পর্যন্ত হিন্দুস্তান পেট্রোলিয়াম কর্পোরেশন (HPCL) এবং ম্যাঙ্গালোর রিফাইনারি অ্যান্ড পেট্রোকেমিক্যালস, রাশিয়া থেকে তেল কিনতে থাকবে।

আরও খবর : হাতে সংবিধান নিয়ে বিহারে গর্জে উঠলেন রাহুল গান্ধী

প্রসঙ্গত, এই দুই তেল শোধনাগার ৪ কোটি টন পর্যন্ত তেল পরিশোধন করতে পারে। দেশে তেলের চাহদা মেটানোর পরে, পশ্চিমের দেশগুলিতেও এই তেলগুলি বিক্রি করা হয়।

প্রসঙ্গত, আমেরিকার (America) শুল্ক চাপানোর পরেও রাশিয়া (Russia) থেকে তেল কেনা কমায়নি ভারত। সেপ্টেম্বর ও অক্টোবরের জন্য রাশিয়া থেকে বিপুল পরিমাণ তেলের বরাত দিয়েছে ভারত সরকার। এর জন্য ব্যারেল প্রতি তিন ডলার উরালের তেলে ছাড় দেওয়া হয়েছে মস্কোর তরফে। আর, এই ছাড়ের অঙ্কটা হল ৫ শতাংশ। ফলে বিশেষজ্ঞরা মনে করছেন, ট্রাম্প শুল্ক চাপালেও, ভারত যে রাশিয়া থেকে তেল কেনা কমাবে না, তা স্পষ্ট। এসবের মধ্যে এসসিও সামিটে যোগ দিতে চীনে পৌঁছেছেন প্রধানমন্ত্রী নরেন্দ্র মোদি (Narendra Modi)। সেখানে চীনের প্রেসিডেন্ট শি জিনপিং (XI Jinping) ও রাশিয়ার প্রেসিডেন্ট ভ্লাদিমির পুতিনের (Vladimir Putin) সঙ্গে বৈঠক করবেন তিনি।